הוא יקיר התקשורת, אהוב על חברי הכנסת ויושב על השיבר - הנה כמה סיבות לכך שהמינוי של הנאשם ביטן ליו"ר ועדת הכלכלה עבר בחגיגות וללא מתנגדים. כשהחוק מאפשר זאת, כבר אין מקום בישראל של 2023 לביקורת ציבורית על הנורמות הירודות. פלא שחברי האופוזיציה הצטרפו למצעד המברכים?
במעמד חגיגי וברכות מקיר לקיר מונה אתמול בצהריי היום ח"כ דוד ביטן ליו"ר ועדת הכלכלה, תפקיד שהוא לא פחות ממרכז העצבים של המשק הישראלי. כפי שאמר זאת יפה יו"ר הוועדה היוצא מיכאל ביטון (המחנה הממלכתי) שגם הוא בא לברך: "יש לוועדה שמונה משרדי ממשלה (שהיא מפקחת עליהם, ע.ב)". מברכים רבים ומחוייכים היו לביטן, אף אחד מהם לא טרח להזכיר את האישומים החמורים העומדים נגדו, אף אחד לא שאל איך הוא ינהל את הוועדה בזמן שמשפטו מתנהל והסדרי הטיעון של המוערבים בפרשויותיו הולכים ומתרבים, כשחלקם הודו שנתנו שוחד לביטן או למי מטעמו. אף אחד לא פצה פה, כולם חייכו. איש לא הצביע נגד, וח"כ בועז טופוזובסקי מיש עתיד אפילו הרים ידו בעד המינוי. חברי אופוזיציה נוספים הצטרפו למצעד המברכים. למה? כמה סיבות למחשבה: דוגמה לכך היה אפשר ללמוד גם מאלון שוסטר (המחנה הממלכתי) שלא הגיע להצבעה אבל אמר: "אני מחכה בכיליון עיניים לעבוד ביחד וכבר יש לנו חוק רציפות שצריך לעשות על סימון ארץ המקור". ראיה נוספת היא הצבעתו של בועז טופורובסקי (יש עתיד) בעד המינוי. לאחר שהצביע נעלם בשלב הברכות למרות שביטן חיפש אותו ושאל: "איפה בועז? הוא רצה לברך". גם חברי הסיעה שלו לא חפצים להסתכסך איתו. שיחה קצרה שהייתה בוועדה בינו לבין חברו לסיעה יולי אדלשטיין הבהירה מדוע. "אני מכיר את ביטן כבר שנים עוד לפני שהיה חבר כנסת", אמר אדלשטיין. "נו, ברור. קיבלת ממני המון קולות", ציין ביטן. "נכון", אמר אדלשטיין והפליג לפרטים איך היו מסתובבים יחד לפני הבחירות כדי לקושש קולות של עולים חדשים בראשון לציון. גם תומכי חברי הקואליציה היוצאת אוהבים אותו – ביטן נתפס היום כאדם שיכול למרר לנתניהו את החיים ולא כמלקק ישבן. לאטילה שומפלבי באולפן YNET אמר בתקופת המו"מ כי "ההתנהגות של בן גביר מעליבה את הליכוד, אני צופה בעיות בעתיד". מיד לאחר הבחירות הוא התראיין לעקיבא נוביק וטלי מורנו ברשת ב ואמר "לצערי הרב זה לא מתנהל כמו שצריך, בסופו של דבר הליכוד ייפגע מהעניין הזה”.  וזה אולי הסימן העיקרי לכך שהשחיתות הציבורית ניצחה. היא שינתה את הנורמות. נראה שאם זה מותר על פי חוק, ואין פה מקום לביקורת שיפוטית, אז זה כנראה בסדר – כבר אין מקום לביקורת ציבורית במקום שעו"ד לא יכולים להתפרנס. ואם זה לא חוקי, למדנו לא מזמן במקרה דרעי – משנים את החוק.   בסופו של יום, המינוי של ביטן אושר פה אחד כשהח"כים ממלאים פיהם בסוכריה. ביטן ישב בכנסת הקרובה על כסא יו"ר ועדת הכלכלה, ויכופף למרותו שמונה משרדי ממשלה בזמן שהוא מנהל משפט על פרשיות שחיתות חמורות. ברכו והצביעו: דן אילוז, שלום דנינו, אריאל קלנר, אליהו רביבו (הליכוד); אוהד טל (הציונות הדתית); אוריאל בוסו, אברהם בצלאל (ש"ס). הצביע בעד ולא בירך: בועז טופורובסקי (יש עתיד). בירך ולא הצביע: אלון שוסטר. חברי הוועדה שנעדרו: זאב אלקין, עופר כסיף, רון כץ, אביגדור ליברמן. 